钦定古今图书集成/理学汇编/经籍典/第188卷 > 李琪王霸世纪 > 序邾世纪
## 钦定古今图书集成/理学汇编/经籍典/第188卷 > 李琪王霸世纪 > 序邾世纪

邾？其犹有圣人之泽欤？春秋之初，克之未命，犹以字
称，克之既卒，始以子录，其得齿于列国者。最后鄫子
见戕，须句蒙取，而威虐是肆，庶其窃邑。黑弓专地，而
奸轨内讧。会盟属齐，厚敛私吴，君为晋俘，国习卫讨，
宋垒在郊。我兵狎鄙，而强大外陵，藐然之邾，亦几于
无足称者矣。然君子所为，犹有取于邾者，岂谓是欤？
考之经二百馀年间，小国之睦于交邻，谨于事霸，最
为有常者，莫邾君若也。其君臣之贤，多足称纪，而守
义秉礼之风，类非当时大国之所可及。吁！亦有所自
来矣。且我自桓公之世，邾称人以朝之者一；宣公以
来，邾称子以朝者六，会公者一，奔丧者一。自其他近
鲁之小国，虽时有好鲁之事，盖未能如《邾》之有常者，
非交邻之睦欤？齐桓之霸，首从北杏之会；宋襄之霸，
亦与曹南之盟。晋文之霸，亟听于温之役。定公之会
晋者十一，宣公之会晋者十七，庄公之会晋者一，自
其他畏晋小国，虽鲜有不从晋之事，盖亦未能如《邾》
之有常者，非事霸之谨欤？仪父盟蔑之举，首能亲贤
以修好，蘧蒢迁绎之谋，不惮亡身以利民，皆卓为贤
君，求之当时诸侯，往往佳兵残民，信鲜俪矣。叔术逊
国之仁，足以及其子孙；茅夷忧国之义，足以存其宗
社：皆卓为贤臣，求之当时列国大夫，莫非徇利背君，
抑可谓绝无而仅有矣。孰谓区区之邾谫焉若不足
以自存，而君臣上下之间，顾有是耶？异时捷《菑介》晋
以求立，郤克以八百乘之众至于城下，邾人以一辞
却之。盖昔者宋之得施于郑，戎之得施于曹者，晋曾
不得以行之于邾也。楚灵合诸侯于申以称霸，汰心
虐焰，震摇中华，宋郑大侯，奔走恐后，邾人亦独晏然
恃鲁以不会。盖昔者楚成共所能令于蔡、郑，吴夫差
所能令于鲁、卫者，灵王独不能以加之于“邾也。”吁，蕞
尔之邾，果何以得此于晋楚耶？庶几守义秉礼之风，
亦略可观矣。吁！鲁之击柝闻于邾，其殆密迩洙泗之
地，濡染儒《书》之习，有闻周公、仲尼之教而兴起者乎？
盖至穆公之时，邹与鲁哄，民不死难，而仁政之言，亲
上使民之训，犹得闻于先生大儒之口，则邾之为国，
犹未至于空虚也。不然，以微国而介于“齐、晋宋、我”之
间，何啻若豕在馁虎之侧，抑何以寿其国，至于久而
不倾哉。